Kommissionens forordning (EF) nr. 789/2000
af 14. april 2000
om afskrivning på det kvantitative importloft for tekstilvarer af kategori 4 med oprindelse i Folkerepublikken Kina af en mængde svarende til den, der er indført i Fællesskabet ved omgåelse af aftalen mellem Det Europæiske Fællesskab og Folkerepublikken Kina om handel med MFA-tekstilvarer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande(1), senest ændret ved Kommissionens forordning (EF) nr. 1072/1999(2), særlig artikel 15 sammenholdt med artikel 17, og
ud fra følgende betragtninger:
(1) På grundlag af undersøgelser og yderligere kontrol, der i henhold til de procedurer, der er fastlagt i bilag IV til forordning (EØF) nr. 3030/93, er gennemført både i Fællesskabet og andre steder med bistand fra myndigheder i tredjelande, fastslår Kommissionen, at 5408295 stk. tekstilvarer af kategori 4 (T-shirts) i 1995 og 1996 er blevet indført i Det Europæiske Fællesskab ved omgåelse af bestemmelserne i forordning (EØF) nr. 3030/93, idet der foreligger bevis for, at de pågældende varer fysisk blev afsendt fra Folkerepublikken Kinas område, før de blev indført i Det Europæiske Fællesskab uden angivelse af kinesisk oprindelse eller på grundlag af urigtige oprindelsesangivelser.
(2) Folkerepublikken Kina er blevet anmodet om konsultationer, og der er afholdt sådanne konsultationer for at klarlægge situationen og for, navnlig på grundlag af dokumentation fremlagt af Europa-Kommissionen, at fastlå de pågældende varers faktiske oprindelse og nå til en aftale om en tilsvarende justering af de kvantitative lofter for udførslen til Det Europæiske Fællesskab af varer af den pågældende kategori med oprindelse i Folkerepublikken Kina.
(3) Den 6. juli 1999 nåede parterne til enighed om den justering, der skulle foretages og anses for at være en tilfredsstillende løsning som omhandlet i artikel 15 i forordning (EØF) nr. 3030/93, i form af en afskrivning i to årlige rater af mængden på 5408295 stk. af kategori 4 (Kommissionens forordning (EF) nr. 2483/1999(3)).
(4) Den anden justering skal foretages af det kvantitative loft, der er fastlagt for kontingentåret 2000 i den nuværende bilaterale aftale om handel med tekstilvarer og beklædningsgenstande, som udløber den 31. december 2000.
(5) De foranstaltninger, der fastsættes ved denne forordning, er i overensstemmelse med udtalelse fra det tekstiludvalg, der er nedsat ved forordning (EØF) nr. 3030/93 -
UDSTEDT FØLGENDE FORORDNING:
Artikel 1
Der afskrives en mængde på 2704148 stk. på det kvantitative loft, der er fastsat for indførsel af varer af kategori 4 for 2000 i bilag III til aftalen mellem Det Europæiske Økonomiske Fællesskab og Folkerepublikken Kina om handel med tekstilvarer, senest ændret ved en aftale i form af brevveksling paraferet den 6. december 1999(4).
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. april 2000.